Parlo ciaeo 14 gennaio 2018
O scheuggio estremo di liguri. Gibertâ, a “colònia” ascordâ
Andrea Acquarone
“Son arrivou tardi pe dexe, chinz’anni”, o m’à dito unna vòtta con un pittin de rincrescimento o Fiorenzo Toso, o grande linguista che a-e communitæ liguri spantegæ in gio pe-o mondo o l’à dedicou boña parte di seu studdi. O parlava de Gibertâ, l’avvoxâ ròcca donde fin a-i anni Settanta gh’ea ancon di vegi che tra de liatri discorrivan in zeneise. Ma comm’a l’ea poscibile, à miggiæa de chillòmetri da-e nòstre rivee, intoppâ inte de persoñe che ciacciaravan zu à riso ræo, tanto che chì se n’ea perso o regòrdo?
Pe rispondise beseugna tornâ in derê, a-o prinçipio do Setteçento, quande Gibertâ a diventa ingleise. Pe tutto quello secoli i liguri, inveuggiæ da-e poscibilitæ comerciali, saian a communitæ a ciù numerosa da colònia britannica, formando squæxi unna còlonia inta colònia. Into censcimento do 1753, in sce 1.816 abitanti, 597 ean de naçionalitæ zeneise. Trent’anni apreuvo, co-a popolaçion cresciua do doggio, i liguri en ancon un bon 30%.
A l’ea unn’epoca donde o nòstro idiòmma o se parlava inte tutti i pòrti e l’ea normale che i zeneixi do Peñon se ne servissan tra de lô e co-i compatriòtti che, inti seu traffeghi, gh’intravvegniva de passâ da de lì. Ancheu, con tutto che se un o piggia l’elenco telefònico de Gibertâ o gh’attreuva ancon ben ben de Parody, Bruzon, Chipulina, ecc. (fin a-o primmo ministro in carrega, Fabian Picardo) a lengua a l’è scentâ. Se pe tutto o Setteçento o zeneise o l’è stæto l’idiòmma o ciù parlou, za co-o repopolamento vegnuo apreuvo à l’epidemia do 1804 o perde o primato. Verso a fin do secolo a communitæ ligure da capitale, donde into frattempo son arrivæ atri italien, a passa a-o “llanito”, o messcio de zeneise, spagnòllo e ingleise parlou inta colònia.
Solo i pescoei de La Caleta, un paise lì d’arente, an continuou fin à vantëi à fâ cantâ l’antiga còccina, ma chì nisciun se î regordava, e o primmo che o gh’à pensou o l’è arrivou tròppo tardi pe sentîli. O l’ea un di urtimi tòcchi de quella “naçion zeneise” che, comme o diva o stòrico G. Pistarino, a l’anava ben a-o delà di confin da Liguria.
Lescico
Arente (lì de): lì vicino
Avvoxâ: celebre
Chinze quindici
Derê (in): indietro
Doggio: doppio
Gibertâ: Gibilterra
Intoppâ: imbattersi
Intravvegniva: capitava
Mesccio: miscuglio
Scheuggio: scoglio
Scentâ: scomparsa
Spantegæ: sparse
© Riproduzione riservata
ita_Latn lij_Latn vec_Latn lij_Latn lij_Latn lij_Latn lij_Latn lij_Latn lij_Latn ita_Latn lij_Latn ita_Latn ita_Latn fur_Latn lij_Latn lij_Latn lij_Latn ita_Latn lij_Latn lij_Latn ita_Latn